Στο 24,1% διαμορφώθηκε τον Μάρτιο το εποχικά διορθωμένο ποσοστό ανεργίας στην Ελλάδα, έναντι 25,7% τον Μάρτιο του 2015 και 24,2 τον Φεβρουάριο του 2016.

Το σύνολο των απασχολουμένων, σύμφωνα με την ΕΛΣΤΑΤ, εκτιμάται σε 3,623 εκατ. άτομα, ενώ ο αριθμός των ανέργων διαμορφώθηκε σε 1,153 εκατ. άτομα. Ο μη ενεργός πληθυσμός παράλληλα, ανήλθε σε 3,281 εκατ. άτομα.

Οι απασχολούμενοι αυξήθηκαν κατά 87.296 άτομα σε σχέση με τον Μάρτιο του 2015 (αύξηση 2,5%) και κατά 1.632 άτομα σε σχέση με τον Φεβρουάριο του 2016 (αμελητέα μεταβολή).

Την ίδια ώρα, οι άνεργοι μειώθηκαν κατά 68.045 άτομα σε σχέση με τον Μάρτιο του 2015 (μείωση 5,6%) και κατά 4.609 άτομα σε σχέση με τον Φεβρουάριο του 2016 (μείωση 0,4%).

Οι οικονομικά μη ενεργοί - δηλαδή τα άτομα που δεν εργάζονται ούτε αναζητούν εργασία - μειώθηκαν κατά 60.549 άτομα σε σχέση με τον Μάρτιο του 2015 (μείωση 1,8%) και κατά 192 άτομα σε σχέση με τον Φεβρουάριο του 2016.

Το ποσοστό ανεργίας στις γυναίκες ανήλθε στο 28,8% και στους άνδρες στο 20,4%, ενώ στην ηλικιακή ομάδα 15-24 ετών, η ανεργία διατηρήθηκε άνω του 50,4% παρά την αισθητή πτώση (52,1%).

naftemporiki.gr